Juozas Bartašiūnas

Juozas (Josifas) Bartašiūnas (1895 m. liepos 12 d. Diržiai, Šiaulių apskr. – 1972 m. rugpjūčio 25 d. Vilnius) – TSRS administracinis ir saugumo veikėjas, TSRS generolas majoras.

Biografija 
1921–1938 m. sovietinio saugumo karininkas, 1932–1937 m. pasienio kariuomenės brigados vadas ir komisaras. 1934 m. eksternu baigė vidurinę mokyklą. 1940 m. Raudonosios armijos 3-osios armijos, okupavusios Lietuvą ir Latviją, politinės valdybos viršininkas ir Pabaltijo ypatingosios karinės apygardos politinio skyriaus viršininkas. 1940–1941 m. Raudonosios armijos 29-ojo teritorinio šaulių korpuso, 1942–1944 m. 16-osios lietuviškosios divizijos ypatingojo skyriaus (SMERŠ) viršininkas. 1944–1946 m. LTSR vidaus reikalų liaudies komisaras, 1946–1953 m. vidaus reikalų ministras. 1945 m. generolas majoras.

Vienas svarbesnių Lietuvos pasipriešinimo sovietiniam okupaciniam režimui slopinimo, gyventojų trėmimų ir sovietinio genocido organizatorių. 1944–1946 m. jo vadovaujama NKVD surengė 25 500 karinių operacijų, nužudė 14 400 ir suėmė apie 35 000 žmonių, be teismo sprendimo ištrėmė daugiau, kaip 9000 partizanų šeimų narių. „Bartašiūno vilos“ vardu buvo vadinamas Tuskulėnų dvaras, kuriame NKVD-KGB laidojo nužudytus pasipriešinimo veikėjus.

1944–1954 m. LKP CK, 1944–1949 m. CK biuro narys, 1949–1952 m. kandidatas į CK biuro narius. 1946–1950 m. TSRS Aukščiausiosios Tarybos, 1951–1963 m. LTSR Aukščiausiosios Tarybos deputatas. Parašė politinių brošiūrų.

Šaltiniai

Nuorodos 
 Biografija (rusų kalba)

Lietuvos TSR politiniai veikėjai
Lietuvos vidaus reikalų ministrai
TSRS generolai
TSRS saugumo tarnybų vadovai